PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2006/ZK/3/1/059	Bratislava 25. mája 2006 

	Protimonopolný úrad Slovenskej republiky, odbor koncentrácií              v správnom konaní číslo 0036/OK/2006 začatom dňa 13. 4. 2006 na základe oznámenia koncentrácie podnikateľmi Hella KGaA Hueck & Co. so sídlom Rixbecker Str. 75, 59552 Lippstadt, Spolková republika Nemecko a SL CORPORATION so sídlom 236-3 Nowon-dong 3-Ga Buk-gu Daegu, 702-815, Južná Kórea, zastúpenými Mgr. Tomášom Čermákom, advokátom so sídlom Zochova 6-8, 811 03 Bratislava, vo veci koncentrácie podnikateľov Hella KGaA Hueck & Co. So sídlom Rixbecker Str. 75, 59552 Lippstadt, Spolková republika Nemecko a SL CORPORATION so sídlom 236-3 Nowon-dong 3-Ga Buk-gu Daegu, 702-815, Južná Kórea
 
                                                  rozhodol

podľa § 22 ods. 1 písm. d) v spojení s § 32 ods. 2 písm. c) zákona                č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev   a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  konanie vo veci koncentrácie podľa § 9 ods. 1 písm. b) v spojení s § 9 ods. 5 zákona             č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev  a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej vo vytvorení spoločného podniku SL – Hella Slovakia s.r.o. so sídlom 228, Kočovce 916 31 spoločne kontrolovaného podnikateľmi Hella KGaA Hueck & Co. so sídlom Rixbecker Str. 75, 59552 Lippstadt, Spolková republika Nemecko a SL CORPORATION so sídlom 236-3 Nowon-dong 3-Ga Buk-gu Daegu, 702-815, Južná Kórea na základe Zmluvy o prevode vlastníckeho podielu uzatvorenej dňa 20. 3. 2006 medzi Hella Slovakia Holding, s.r.o., 228, Kočovce 916 31, ako prevodcom a SL CORPORATION, 236-3 Nowon-dong 3-Ga Buk-gu Daegu, 702-815, Južná Kórea, ako nadobúdateľom  z a s t a v u j e, pretože dôvod na konanie nebol daný.  

Odôvodnenie:

Protimonopolnému úradu Slovenskej republiky, odboru koncentrácií  (ďalej len „úrad“) bolo dňa 13. 4. 2006 listom zaevidovaným pod číslom 1851/2006 prostredníctvom splnomocneného právneho zástupcu Mgr. Tomáša Čermáka, advokáta so sídlom Zochova 6-8, 811 03 Bratislava (ďalej len „právny zástupca“) doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene              a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúce v založení spoločného podniku SL – Hella Slovakia s.r.o. so sídlom 228, Kočovce 916 31 (ďalej len „Hella, s.r.o.“) spoločne kontrolovaného podnikateľmi Hella KGaA Hueck & Co. so sídlom Rixbecker Str. 75, 59552 Lippstadt, Spolková republika Nemecko (ďalej len „Hella KGaA Hueck & Co.“) a SL CORPORATION so sídlom 236-3 Nowon-dong 3-Ga Buk-gu Daegu, 702-815, Južná Kórea (ďalej len „SL CORPORATION“) na základe Zmluvy o prevode vlastníckeho podielu, uzatvorenej dňa 20. 3. 2006 medzi spoločnosťami Hella Slovakia Holding, s.r.o., 228  Kočovce 916 31 (ďalej len „Hella Slovakia Holding“), ako prevodcom a SL CORPORATION, ako nadobúdateľom (ďalej len „Zmluva“).  

Na základe predmetného oznámenia začalo dňa 13. 4. 2006 podľa  § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie     vo veci koncentrácie podnikateľov Hella KGaA Hueck & Co. a SL CORPORATION, o čom úrad listom číslo 2080/PMÚ SR/2006 zo dňa             26. 4. 2006 informoval prostredníctvom právneho zástupcu oznamovateľov koncentrácie.

Nakoľko oznámenie koncentrácie neobsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 26. 4. 2006 prostredníctvom právneho zástupcu vyzval oznamovateľov koncentrácie na jeho doplnenie a upozornil na znenie    § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10      ods. 12 zákona v nadväznosti na vyhlášku. 

Oznámenie koncentrácie bolo podľa § 10 ods. 12 zákona v nadväznosti na vyhlášku doplnené listom zaevidovaným na úrade pod č. 2296/2006 dňa  10. 5. 2006, na základe čoho podľa § 11 zákona začala dňa 11. 5. 2006 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnemu zástupcovi oznamovateľov koncentrácie oznámená listom č. 2361/PMÚ SR/2006 zo dňa 12. 5. 2006.

Správny poplatok vo výške 100 000 Sk bol prevedený na účet Protimonopolného úradu Slovenskej republiky dňa 5. 5. 2006.

	Z podkladov a informácií, ktoré boli v predmetnom správnom konaní predložené, vyplynuli nasledujúce skutočnosti:

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

Spoločnosť Hella KGaA Hueck & Co. ako komaditná akciová spoločnosť vznikla transformáciou cestou zmeny formy spoločnosti Hella KG Hueck & Co., Lippstadt (AG Paderborn – HRA 3577) podľa pravidiel rozhodnutia zhromaždenia spoločníkov zo dňa 13. 11. 2003 a je zapísaná v Obchodnom registri B Okresného súdu Padernborn pod Číslom spoločnosti: HRB 6857. Spoločnosť Hella KGaA Hueck & Co. je rodinným podnikom vlastneným výlučne členmi rodiny Hueck. 
Predmetom činnosti spoločnosti Hella KGaA Hueck & Co. podľa výpisu z obchodného registra je výroba tovarov všetkého druhu z kovu, z plastu a podobných materiálov ako aj nákup a správa podielov v iných spoločnostiach. Reálne sa spoločnosť zaoberá výrobou automobilovej elektroniky, konkrétne elektroniky osvetlenia, elektroniky karosérie, elektrických systémov osobných automobilov vrátane riadenia poháňania, elektroniky klimatizácie a senzorovej technológie. 
Na území Slovenskej republiky podniká prostredníctvom ňou kontrolovaných spoločností: Hella-Behr Slovakia s.r.o., Hella Innenleuchten-systeme Bratislava, s.r.o., Hella Slovakia Front-Lighting s.r.o. a Hella Slovakia Signal-Lighting s.r.o., vyrábajúcich predné a hmlové svetlomety, signalizačné svetlá a vnútorné svetlá pre automobily. Avšak celá produkcia je v súčasnosti exportovaná, predovšetkým do krajín Európskej únie.

Na základe vyššie uvedených skutočností úrad dospel k záveru, že spoločnosť Hella KG Hueck & Co. je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť SL CORPORATION je zapísaná v Súdnom registri Okresného súdu Daegu pod Číslom spoločnosti: 170111-0000034 a je kótovaná na Burze cenných papierov v Južnej Kórei od roku 1988. Väčšinu akcií spoločnosti SL CORPORATION je v súkromnom vlastníctve členov rodiny Lee – Choong Kon Lee. Ostatnými dôležitými akcionármi sú: Hella Asia Pacific Holding PTY Ltd., Stanley Electric Co., Ltd., HBFS-I-JF Korea TST, J.P. Morgan Global EM Ering Markets LLC a JOHO Fund Ltd., pričom ich akcionárske podiely sa pohybujú v rozmedzí od 2 %  do 9 %. Zvyšných necelých 25 % akcií je vlastnených verejnosťou.
Predmetom činnosti spoločnosti podľa výpisu zo súdneho registra je: výroba a predaj automobilových častí a komponentov, výroba a predaj častí a komponentov pre bicykle, predaj elektrických prístrojov, komponentov a častí, výroba a predaj mechanických nástrojov, výroba a predaj lisov, nákup, predaj alebo prenajímanie nehnuteľností a riadenie všetkých druhov obchodov týkajúcich sa alebo súvisiacich s hore uvedenými obchodmi. Prostredníctvom ňou kontrolovaných spoločností pôsobí predovšetkým v Južnej Kórei ako aj v Číne a Spojených štátov amerických, najmä v oblasti automobilového priemyslu (svetlometov pre automobily).
   Na území Slovenskej republiky spoločnosť SL CORPORATION nemá žiadnu dcérsku spoločnosť a nepôsobí na Slovensku ani prostredníctvom dovozov.

Na základe vyššie uvedeného úrad dospel k záveru, že spoločnosť     SL CORPORATION je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

	Pri posudzovaní, či sa v danom prípade jedná o koncentráciu podľa zákona, úrad vychádzal z jeho nasledujúcich ustanovení.

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je a) zlúčenie alebo splynutie dvoch alebo viacerých samostatných podnikateľov, alebo b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

	Podľa § 9 ods. 5 zákona, koncentrácia podľa § 9 ods. 1 písm. b) je aj vytvorenie spoločného podniku spoločne kontrolovaného dvoma alebo viacerými podnikateľmi, ktorý trvale vykonáva všetky funkcie samostatného ekonomického subjektu.
	
Z podkladov a informácií predložených účastníkmi konania ďalej úrad zistil nasledujúce skutočnosti:

Na základe Zmluvy o prevode obchodného podielu zo dňa 20. 5. 2005 získala spoločnosť Hella Slovakia Holding, s.r.o. (spoločnosť nepriamo kontrolovaná Hella KGaA Hueck & Co.) od spoločnosti Weinhold Legal,   v.o.s. 100 % podiel v spoločnosti Hella s.r.o. – pred pripravená spoločnosť (Shelf Company), ktorá nikdy neuskutočňovala obchodnú činnosť, ani nezamestnávala žiadnych zamestnancov.
Dňa 14. 7. 2005 bola medzi Hella KGaA Hueck & Co., Hella Slovakia Holding s.r.o. a SL Corporation uzavretá Akcionárska zmluva, ktorá upravuje ich vzájomné práva a povinností, týkajúcich sa riadenia budúceho spoločného podniku.
Dňa 22. 2. 2006 oznamovatelia koncentrácie uzavreli Rámcovú zmluvu, ktorá upravuje hlavné míľniky jednotlivých etáp spoločného podniku a rozdelenie úloh v spoločnom podniku za dizain, výrobu a iné činnosti.  Prvá etapa podľa tejto zmluvy bude predstavovať vývoj výrobných zariadení pre výrobu osvetľovacích zariadení, ktorú uskutoční SL Corporation v Južnej Kórei v spolupráci s KIA za podpory Hella KGaA Hueck & Co. Následne budú tieto zariadenia premiestnené na Slovensko do priestorov spoločností Hella Slovakia Front-Lighting s.r.o. a Hella Slovakia Signal-Lighting s.r.o., ktoré budú nimi vyrobené osvetľovacie zariadenia predávať spoločnému podniku. Spoločný podnik následne tieto výrobky bude predávať KIA a MOBIS Slovakia s.r.o., Žilina (ďalej len „MOBIS“). Nakoľko MOBIS ako ďalší dodávateľ poverený KIA predkompletáciou prednej časti vozidiel je kapitálovo prepojený s KIA, možno MOBIS a KIA považovať za jedného zákazníka spoločného podniku.    
Dňa 20. 3. 2006 bola medzi Hella Slovakia Holding s.r.o., ako prevodcom a SL CORPORATION, ako nadobúdateľom uzavretá Zmluva o prevode vlastníckeho podielu (ďalej len „Zmluva“) v Hella s.r.o., na základe ktorej podnikateľ SL CORPORATION získa 51 % vlastníckeho podielu (102 000,- Sk) v tejto spoločnosti.  

Úrad najprv zisťoval, či sa v danom prípade jedná o spoločný podnik spoločne kontrolovaný dvoma alebo viacerými podnikateľmi.
Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom
a) vlastníckych alebo iných práv k podniku alebo k jeho časti,
b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Z výšky obchodných podielov v spoločnosti Hella s.r.o., vlastnených účastníkmi koncentrácie (49 % a 50 %) ako aj z príslušných ustanovení Akcionárskej zmluvy vyplýva, že ani jeden zo spoločníkov spoločného podniku nebude môcť jednostranne ovplyvňovať činnosť spoločného podniku, a teda vytvorený spoločný podnik bude spoločne kontrolovaný nepriamo podnikateľom Hella KGaA Hueck & Co. prostredníctvom spoločnosti Hella Slovakia Holding, s.r.o. a priamo podnikateľom SL Corporation.

Ďalej sa úrad zameral na posúdenie, či bude spoločný podnik trvale vykonávať všetky funkcie samostatného ekonomického subjektu, t. j., či vytvorený podnik predstavuje plnofunkčný spoločný podnik. Spoločné podniky, ktoré spĺňajú túto požiadavku, prinášajú trvalú zmenu štruktúry trhu. 

	Aby spoločný podnik mohol byť považovaný za plnofunkčný, musí vykonávať funkcie bežne vykonávané podnikmi pôsobiacimi na tom istom relevantnom trhu, t. j. musí spĺňať nasledujúce kritériá:
- musí mať nezávislý a dostatočný prístup k peňažným, surovinovým              a ľudským zdrojom, musí mať potrebné hmotné a nehmotné aktíva, aby tak na dlhodobom základe mohol pôsobiť na príslušnom relevantnom trhu,
-  musí vystupovať ako nezávislý účastník trhu oddelene od zakladateľov ako samostatný predávajúci a kupujúci a
-  musí mať samostatnú obchodnú politiku zameranú na dosiahnutie vlastných ekonomických záujmov a cieľov.

	V oznámení koncentrácie jej účastníci uvádzajú, že spoločný podnik Hella s.r.o. bude pôsobiť ako samostatný právny a ekonomický subjekt, ktorý bude nepretržite vykonávať všetky funkcie nezávislého podnikateľa pôsobiaceho na trhu oddelene od zakladateľov. Spoločný podnik bude uzatvárať obchodné zmluvy vo vlastnom mene a na vlastnú zodpovednosť. Okrem nákupu a predaja osvetľovacích zariadení (predné a zadné svetlomety), bude trvalo poskytovať KIA služby súvisiace s uplatňovaním práv zo záruk a vykonávať marketingové aktivity zamerané najmä na možné získavanie nových objednávok od KIA. Spoločný podnik bude mať vlastné aktívne riadenie, prístup k dostatočným zdrojom (vrátane finančných zdrojov), zamestnancov, hmotný a nehmotný majetok určený na obchodnú činnosť spoločného podniku.

	Z podkladov a informácií predložených úradu v priebehu správneho konania však vyplynuli aj ďalej uvedené skutočnosti.

Ako sa uvádza v oznámení koncentrácie, potreba založenia spoločného podniku vyplynula zo skutočnosti, že výrobca automobilov spoločnosť KIA, ktorá sa rozhodla umiestniť svoj nový výrobný závod v Slovenskej republike, žiada od svojich dodávateľov osvetľovacích zariadení, aby tieto vyrábali priamo v Slovenskej republike, kým ich vývoj sa má uskutočniť v spolupráci s KIA v Južnej Kórei. Keďže SL Corporation nemá výrobné kapacity v Slovenskej republike a Hella KGaA Hueck & Co.  nedisponuje vývojovými zariadeniami v Južnej Kórei, ani jedna zo spoločností by v tomto globálnom projekte nemala šancu na úspech. Preto sa Hella KGaA Hueck & Co. a SL Corporation rozhodli spolupracovať a spoločne vyhrali súťaž na zákazku časti osvetľovacích zariadení (predné a zadné svetlomety) nového modelu, ktorý bude KIA vyrábať v novom výrobnom závode pri Žiline. Spojením síl, hlavne vývojových kapacít a súčasných skúseností SL Corporation so spoluprácou   s KIA v Južnej Kórei a existujúcimi a certifikovanými výrobnými kapacitami spoločnosti Hella KGaA Hueck & Co. v Slovenskej republike, dokázali tieto spoločnosti získať zákazku na dodávku predmetných výrobkov.

	Ako už bolo uvedené vyššie, spoločný podnik bude nakupovať a následne predávať len predné a zadné svetlomety pre výrobu nového typu osobného automobilu, ktorý bude vyrábaný v novom výrobnom závode KIA pri Žiline. 

Na strane č. 7 predmetného oznámenia koncentrácie sa konkrétne uvádza: „Vo všeobecnosti bude SP činný pre spoločnosť SL a Hella ako zástupca a zmluvný partner pre KIA v Slovenskej republike a bude vybavovať objednávky Výrobkov (a budúce objednávky, ak sa vyskytnú). Dodatočný účel SP bude zaisťovanie trhového potenciálu osvetľovacích výrobkov spoločností Hella a SL v Slovenskej republike, zamerané najmä na možné získanie nových objednávok od KIA“ .    
	
Na strane č. 25 oznámenia koncentrácie sa ďalej uvádza: Podľa oznamujúcich strán založenie SP je spoluprácou „ad hoc“ a ďalšia spolupráca na území Európskej únie nad rámec projektu KIA nie je veľmi pravdepodobná“.
	Na strane č. 26 oznámenia koncentrácie jej účastníci uvádzajú : „Ich spolupráca na projekte KIA v Slovenskej republike je odpoveďou na špeciálnu požiadavku KIA a pravdepodobne sa táto spolupráca nebude ďalej rozvíjať. 

	Z uvedeného je teda zrejmé, že účel vytvorenia spoločného podniku    je špecifikovaný  veľmi  úzko – iba na nákup a  predaj  predných a zadných svetlometov jedinému odberateľovi - spoločnosti KIA, potrebných pre výrobu jediného konkrétneho typu osobného automobilu, vrátane služieb súvisiacich s uplatňovaním práv zo záruk týchto výrobkov. Spoločný podnik teda nebude mať prístup na trh odbytu a dodávok pre iných aktuálnych a potenciálnych odberateľov a jeho činnosť bude zameraná iba na nákup a predaj presne určených výrobkov zmluvne dohodnutému odberateľovi – KIA, pre konkrétny typ ním vyrábaného automobilu v Slovenskej republike. 

	Z podkladov predložených účastníkmi predmetného správneho konania ďalej vyplýva, že marketingové aktivity spoločného podniku uvedené v oznámení koncentrácie nie sú zamerané na marketingovú stratégiu vo vzťahu k ostatným výrobcom automobilov, ale iba vo vzťahu k výrobnému závodu KIA na Slovensku. Svedčí o tom aj personálne obsadenie spoločného podniku, ktorého počet zamestnancov je obmedzený na administratívnych pracovníkov, ktorých počet podľa očakávania nepresiahne 5 – 10.

	Spoločný podnik nie je plnofunkčný v prípade, ak preberá len určitú časť podnikateľských činností jednej alebo viacerých materských spoločností bez prístupu na trh. Toto je prípad spoločného podniku, ktorý sa obmedzuje napríklad len na nákup a predaj, pričom s ohľadom na absenciu aktívnej obchodnej politiky sa nezúčastňuje ako podnikateľ na hospodárskej súťaži ponuky a dodávok pre neobmedzený počet aktuálnych alebo potenciálnych odberateľov.

	Na základe vyššie uvedených skutočností úrad zistil, že na základe Zmluvy sa vytvorí spoločný podnik, ktorý bude kontrolovaný dvoma podnikateľmi, ale nebude predstavovať podnik, ktorý trvale vykonáva všetky funkcie samostatného ekonomického subjektu. Z uvedeného dôvodu úrad dospel k záveru, že na základe Zmluvy nedochádza ku koncentrácii podľa § 9 ods. 1 písm. b) v spojení s § 9 ods. 5 zákona a preto rozhodol tak, ako je uvedené vo výroku tohto rozhodnutia. 

Poučenie:

	Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad  Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                       Ing. Dušan Valo
                                                              riaditeľ odboru koncentrácií

Rozhodnutie sa doručuje:

Mgr. Tomáš Čermák
advokát 
Zochova 6-8
810 00 Bratislava